Bloc Quirúrgic, Àrea de Crítics i nucli de comunicacions verticals
Es tracta d'una actuació d'especial singularitat a l'edifici de l'Hospital General.
La intervenció neix de la necessitat de racionalització i concentració de les diferents àrees quirúrgiques, de recuperació postoperatòria i d'aguts, així com la voluntat de crear un nou nucli de comunicacions verticals que agilitzi el trasllat de malalts, resolgui el creuament de circulacions amb el públic i millori les circulacions generals de l'edifici.
Donada la falta d'espai lliure en el recinte de la Ciutat Sanitària de la Vall d'Hebron es planteja l'opció d'ubicar dues plantes mèdiques i una planta tècnica per sobre de les ales posteriors de l'edifici existent.
Per motius estructurals, s'adopta una solució constructiva que no transmet cap càrrega vertical sobre l'estructura de l'edifici antic, però utilitzant-lo com un nucli d'arriostrament.
Els forjats de les plantes de nova execució es sustenten mitjançant pilars exteriors a l'edifici i jàsseres de gelosia de gran cantell (7 m) i llum (26,4 m), paral·leles a les façanes, que queden vistes per l'exterior dels tancaments.
Sobre aquestes, en sentit perpendicular i en el nivell de la planta tècnica, es recolzen unes altres jàsseres en gelosia de les que pengen els pilars a tracció que sustenten els forjats, formant un pont que evita la transmissió de càrregues sobre l'edifici.
El nou nucli de comunicacions verticals (d'11 plantes d'alçada) es situa en un dels patis, en el centre de gravetat de l'edifici, connectant totes les plantes d'hospitalització i les urgències amb el nou bloc quirúrgic (planta 4a) i les unitats de crítics (planta 3a), sense creuar-se amb el circuit públic.
El nou Bloc Quirúrgic està equipat amb 19 quiròfans que permet fer totes les intervencions quirúrgiques que abans es realitzaven a diverses plantes de l'edifici general.
Estan equipats amb una tecnologia pionera que permet fer cirurgies d'alta complexitat, entre les quals navegadors de neurocirurgia, sistemes d'imatge 3D, ecografia integrada i el nou robot Da Vinci xi.
A més, també es disposa de dos quiròfans híbrids, equipats amb arcs quirúrgics, que permeten veure en directe el resultat de determinades intervencions, sense haver de traslladar el pacient a la sala de radiologia.
La posada en marxa de les instal·lacions ha permès implantar nous processos de treball, que possibiliten emprar noves tècniques quirúrgiques -com ara cirurgia endovascular cerebral, cirurgia robòtica transoral i transumbilical, i tècniques de cirurgia robòtica en operacions toràciques i cardíaques- i de gestió de l'instrumental.
Aquestes millores es tradueixen en guanys quant a la seguretat del pacient i també en la feina dels professionals: es millora la precisió, es redueixen els temps d'intervenció i el postoperatori i s'incrementen els nivells de seguretat i confort.
La nova Àrea de Crítics - Unitat de Cures Intensives (UCI) és la més gran de l'Estat, amb una extensió de 3.500 m2 i 56 boxes (setze més que abans), tots individuals (en l'antiga UCI eren dobles).
La nova UCI està estructurada en tres sectors, cadascun amb la seva àrea de control.
Cal destacar que la nova ubicació agilitza i facilita el trasllat de pacients.
Situada a la planta 3a de l'Hospital General, la nova UCI està sota del Bloc Quirúrgic i per sobre d'Urgències, àrees amb les quals compta amb un accés directe mitjançant ascensors.
El trasllat dels pacients és més àgil i s'evita d'aquesta manera creuament de circulacions amb el públic i pacients i professionals d'altres unitats.
S'anomena Smart UCI o UCI intel·ligent perquè està equipada amb la tecnologia més avançada de monitoratge i diagnòstic que centralitza en l'anomenat Smart Display totes les dades generades a la unitat, facilitant alhora l'anàlisi de tota la informació clínica i la presa de decisions.
Planta tercera: Unitat de Crítics (56 boxs individuals), àrea de reanimació post quirúrgica.
Planta quarta: Bloc Quirúrgic (19 quiròfans).
Planta cinquena: Àrea d'instal·lacions, zona central de vestidors, secretaries tècniques del bloc quirúrgic (amb connexió directa amb BQ), ascensors i escales de servei.
La nova Smart UCI de l'Hospital de la Vall d'Hebron, integrada en la intervenció del nou Bloc Quirúrgic, Àrea de Crítics i nucli de comunicacions vertical de l'Hospital General de la Vall d'Hebron promoguda i finançada pel Servei Català de la Salut, ha estat mereixedora d'un reconeixement com a finalista amb menció especial per part del Consell Assessor d'Infraestructures de Catalunya, guardó lliurat en el marc de la 3a Edició de la "Nit de les Infraestructures" celebrada el 13 de juny de 2019.
Aquest és un projecte pioner a l'Estat espanyol que compta amb tecnologia intel·ligent per cuidar els pacients.
L'equipament sanitari és un dels més grans d'Europa, amb 3.500 m2 i 56 boxes individuals.
Ha comptat amb una inversió de 20 milions d'euros i s'estima que atendrà 2.200 pacients l'any.
Per al desenvolupament d'aquesta actuació el CatSalut va comptar amb la coordinació general de Pilar Boixareu i l'equip integrat pel Sr.
Francisco García-Moreno (instal·lacions), les senyores Teresa Altadill i Pilar Muñoz (equipaments) i el conjunt de professionals de la Divisió de Recursos Físics.